Diari Oficial de la Generalitat Valenciana


Sumari del DOGV 4835, del 06-09-2004 (2004/8998)

DECRET 9/2004, de 3 de setembre, del president de la Generalitat, pel qual s'encomanen o deleguen funcions en el vicepresident del Consell de la Generalitat, en el conseller de Relacions Institucionals i Comunicació i en la consellera de Cooperació i Participació.
------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4835

Data del DOGV
:   06-09-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/8998


Data del document
:   03-09-2004

Organisme emissor
:   Presidència de la Generalitat

Tipus de document
:   Decret

Descriptors 

:   * Govern Valencià
    * delegació de poders
    * competència administrativa

DECRET 9/2004, de 3 de setembre, del president de la Generalitat, pel qual s'encomanen o deleguen funcions en el vicepresident del Consell de la Generalitat, en el conseller de Relacions Institucionals i Comunicació i en la consellera de Cooperació i Participació. [2004/Q8998]
  
L'article 19.1 de la Llei 5/1983, de 30 de desembre, de la Generalitat, de Govern Valencià, disposa que «el president de la Generalitat podrà nomenar o cessar un o diversos vicepresidents del Consell, que portaran a cap les funcions de màxim suport i assessorament en les tasques exercides pel president», i afig que «els vicepresidents podran ser titulars d'un dels departaments en què es dividisca l'administració autonòmica, en este cas ostentaran, a més a més, la condició de conseller, o bé no tindre cap departament assignat, en este cas no tindran funcions executives pròpies». Conclou este apartat amb l'afirmació que «els vicepresidents, com a òrgans de suport i assessorament del president, exerciran les funcions que els encomane o delegue el president», així com que «el president podrà assignar-los les funcions de direcció, impuls i coordinació política d'aquelles matèries que considere oportunes».
  
Igualment, l'article 16.2 de la mateixa llei determina que «en el supòsit que el president nomene vicepresident o vicepresidents del Consell de la Generalitat sense conselleria assignada, estos s'integraran en l'estructura de la Presidència, i se'ls podrà adscriure les secretaries autonòmiques i centres directius que es consideren oportuns per a portar-ne a cap les funcions».
  
Per una altra part, i de conformitat amb l'article 17.2 de l'Estatut d'Autonomia de la Comunitat Valenciana, l'article 18.2 de la Llei de Govern Valencià disposa que «el nombre de consellers amb funcions executives no excedirà de 10, a més del president», i l'article 19.2 matisa que «el president podrà nomenar un o diversos consellers sense cartera».
  
Finalment, l'apartat 3 d'este mateix precepte disposa que «el president de la Generalitat nomenarà, entre els vicepresidents o els consellers, un secretari del Consell, perquè exercisca les funcions establides en esta llei»; així com que «el president podrà designar d'entre els membres del Consell de la Generalitat un portaveu».
  
Designats pels decrets 6 i 7/2004, de 26 i 27 d'agost, del president de la Generalitat, el vicepresident del Consell, el conseller de Relacions Institucionals i Comunicació i la consellera de Cooperació i Participació, és necessari determinar les comeses que, d'acord amb la Llei de Govern, han de correspondre al vicepresident del Consell i als consellers esmentats, així com encomanar-los o delegar-los funcions pròpies del president de la Generalitat, a fi d'aconseguir una major racionalitat en l'exercici de les funcions del president i del Consell de la Generalitat, i el millor funcionament de l'administració de la Generalitat.
  
En virtut d'això,
  
DECRETE
  
Article 1
  
1. El vicepresident del Consell, que, de conformitat amb l'article 16.2 de la Llei de Govern Valencià, s'integra en l'estructura de la Presidència de la Generalitat, desenvoluparà les funcions de direcció, impuls i coordinació política de les matèries següents:
  
a) Relacions amb les Corts Valencianes.
  
En cap cas s'entendran compreses en esta funció les facultats que estatutàriament i legalment les haja d'exercir de manera personal el president de la Generalitat.
  
b) Coordinació interdepartamental, i presidirà a estos efectes la Comissió de Secretaris Autonòmics i Sotssecretaris.
  
Per a l'exercici d'estes funcions, el vicepresident estarà subjecte a les instruccions del president de la Generalitat.
  
2. El vicepresident desenvoluparà les funcions pròpies del secretari del Consell de la Generalitat.
  
3. Així mateix, corresponen al vicepresident les funcions de màxim suport i assessorament en les tasques atribuïdes i exercides pel president. A este efecte, es deleguen en el vicepresident, les següents funcions:
  
a) En matèria suport al president, li prestarà l'assistència que en tots els ordes este necessite per a l'exercici de les seues funcions estatutàries i legals. En l'exercici d'esta funció el vicepresident podrà sol·licitar dels consellers tota la informació que li calga.
  
b) En matèria d'assessorament, correspondrà al vicepresident la direcció superior dels òrgans d'assessorament en dret, representació i defensa en juí de la Generalitat.
  
4. El vicepresident del Consell estarà integrat orgànicament i funcionalment en la Presidència de la Generalitat i se li podran adscriure els òrgans i mitjans materials d'esta que necessite per a l'exercici de les seues funcions. Esta adscripció no alterarà la dependència orgànica del president de la Generalitat.
  
Article 2
  
1. El conseller de Relacions Institucionals i Comunicació, que manca de funcions executives pròpies, es configura com a òrgan de suport al president en les matèries relatives a les relacions institucionals amb l'administració general de l'estat i amb les administracions autonòmiques, així com en relació amb la coordinació de la política informativa i de comunicació del Consell de la Generalitat, de conformitat amb les instruccions que reba a este efecte del president.
  
2. Als efectes establits en l'apartat anterior, es deleguen en el conseller de Relacions Institucionals i Comunicació les funcions que corresponen al president de la Generalitat relatives a relacions amb l'estat i amb unes altres comunitats autònomes, comunicació institucional de la Generalitat, ràdio, televisió i altres mitjans de comunicació social i continguts, incloent-hi els de caràcter audiovisual, transmesos mitjançant xarxes i servicis de comunicacions electròniques.
  
En cap cas s'entendran compreses en esta delegació les facultats que estatutàriament i legalment les haja d'exercir de manera personal el president de la Generalitat.
  
3. El conseller de Relacions Institucionals i Comunicació exercirà les funcions de portaveu del Consell de la Generalitat.
  
4. El conseller de Relacions Institucionals i Comunicació estarà integrat orgànicament i funcionalment en la Presidència de la Generalitat i se li podran adscriure els òrgans i mitjans materials d'esta que necessite per a l'exercici de les seues funcions. Esta adscripció no alterarà la dependència orgànica del president de la Generalitat.
  
Article 3
  
1. La consellera de Cooperació i Participació, que manca de funcions executives pròpies, es configura com a òrgan de suport al president en les matèries relatives a les relacions externes de la Generalitat, així com en les matèries de cooperació al desenvolupament i participació social, tot això en el marc competencial fixat en la Constitució i en l'Estatut d'Autonomia de la Comunitat Valenciana, de conformitat amb les instruccions que reba a este efecte del president.
  
2. A efectes del que disposa el paràgraf anterior, es deleguen en la consellera de Cooperació i Participació les funcions que corresponen al president de la Generalitat relatives a relaciones europees i externes, cooperació al desenvolupament i participació social.
  
3. La consellera de Cooperació i Participació estarà integrada orgànicament i funcionalment en la Presidència de la Generalitat i se li podran adscriure els òrgans i mitjans materials d'esta que necessite per a l'exercici de les seues funcions. Esta adscripció no alterarà la dependència orgànica del president de la Generalitat.
  
Article 4
  
L'encomanda o delegació de funcions a què es referixen els tres articles precedents no comprendrà en cap cas les següents facultats i funcions, tret de la iniciativa per al seu exercici:
  
a) La proposta al Consell de la Generalitat del nomenament i cessament d'alts càrrecs.
  
b) L'elevació al Consell de la Generalitat d'avantprojectes de llei, projectes de decret i propostes d'acord.
  
c) La potestat reglamentària.
  
d) Les competències en matèria pressupostària, de contractació, d'organització i de personal vinculades a la direcció de les conselleries en què s'organitza l'administració de la Generalitat.
  
e) La resolució de recursos, reclamacions i peticions o sol·licituds administratives, conflictes d'atribucions o de competències i, en general, qualsevol competència administrativa en l'àmbit de les matèries assignades.
  
Les competències administratives enunciades en les lletres d) i e) podran, no obstant això, ser objecte d'un acte exprés de delegació pel president de la Generalitat, a l'empara de l'establit en l'article 13 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
DISPOSICIÓ FINAL
  
El present decret entrarà en vigor el mateix dia de l'aprovació.
  
València, 3 de setembre de 2004
  
El president de la Generalitat,